|  |  |
| --- | --- |
|  |  |

|  |
| --- |
|  |

Europsko izvješće o drogama 2014. — pogledi na droge

Agencija EU-a za droge u fokus stavlja šest tema popraćenih novim internetskim analizama

(27. 5. 2014., LISABON **EMBARGO 10:00 ZET/lisabonsko vrijeme**) **Agencija EU-a za droge (EMCDDA)** danas objavljuje, uz ***Europsko izvješće o drogama 2014.: Trendovi i razvoj***, šest novih dodataka svojoj seriji **Pogledi na droge** (*Perspectives on drugs/POD*-ovi). Taj najnoviji odabir internetskih i interaktivnih analiza pruža najsuvremeniji pregled ključnih aspekata situacije u Europi u vezi s drogama. POD-ovi istražuju: nove zabrinjavajuće pojave povezane s uporabom stimulansa, nova kretanja na europskom tržištu kanabisa, kao i napredak u liječenju ovisnosti putem interneta te analizu otpadnih voda.

**Sintetski katinoni: zabrinjavajući lokalizirani i nacionalni porast ubrizgavanja**

Putem **EU-ova sustava ranog upozoravanja** **(EU–EWS)** između 2005. i 2013. otkriveno je više od 50 derivata sintetskih katinona (stimulansa). Među onima koji se prate u sustavu EU–EWS su: mefedron (podvrgnut nadzornim mjerama u EU-u 2010.), MDPV (rizik procijenjen u travnju 2014.) te pentedron. Sintetske katinone moguće je ušmrkavati u obliku praha ili progutati u obliku tableta, no **EMCDDA** danas istražuje zabrinjavajući porast ubrizgavanja navedenih supstanci.

Iako ubrizgavanje katinona u Europi nije jako rašireno, u nekim državama uočeno je kao lokalizirani problem kod skupina visokorizičnih korisnika droga (npr. **Češka Republika, Njemačka, Irska, Španjolska, Austrija, Poljska, Finska, Švedska** te **Ujedinjena Kraljevina**). Međutim, u **Mađarskoj** i **Rumunjskoj** uočena je raširenija praksa ubrizgavanja tih supstanci. Nacionalnom anketom o programima zamjene igala i šprica u **Mađarskoj** otkriveno je primjerice da je 2012. godine 36 % klijenata ubrizgavalo katinone kao primarnu drogu.

Sve više zabrinjava pojava uočena u podskupinama muškaraca koji imaju spolne odnose s drugim muškarcima (MSM): ubrizgavanje mnoštva nedopuštenih droga (npr. katinona i metamfetamina) na takozvanim „chem sex” zabavama. Ova nova praksa, povezana s rizičnim seksualnim navikama, dosad je uočena u nekim velikim gradovima. S obzirom na mogući utjecaj uočenih novih obrazaca ubrizgavanja katinona, strogi nadzor tog problema prioritet je za javno zdravstvo.

**Metamfetamin: porast zabrinutosti zbog pojave novih i raznolikih obrazaca uporabe**

Metamfetamin je stimulativna droga koja je u brojnim dijelovima svijeta već u opticaju (npr. Jugoistočna Azija, SAD), gdje je već dugo uzrok velikih problema u javnom zdravstvu. Dok je u prošlosti uporaba metamfetamina u Europi bila ograničena na **Češku** **Republiku** i **Slovačku**, nova područja i obrasci uporabe sada se pojavljuju i drugdje te u raznolikim populacijama. Primjeri obuhvaćaju *ušmrkavanje* metamfetamina (prah) kod povremenih korisnika u **Njemačkoj**, *pušenje* „kristalnog metamfetamina” kod intravenskih korisnika opioida u **Grčkoj, Cipru** i **Turskoj** te *ubrizgavanje* ove droge zajedno s drugim supstancama kod MSM-ova (vidi gore).

U ovoj novoj analizi **EMCDDA** razmatra izazove u pružanju zdravstvenih i društvenih odgovora povezanih s ovom drogom već danas. Iako ne postoje odobreni lijekovi za liječenje ovisnosti o metamfetaminu, psihosocijalne intervencije pokazale su se učinkovitima. Agencija navodi:„Problem koji Europa trenutno ima s metamfetaminom nije jednoobrazan te je potrebno prilagoditi, razviti i oblikovati odgovarajuća rješenja u skladu s lokalnim obrascima uporabe i uočenim problemima.”

**Prikaz napretka u korištenju lijekova za liječenje ovisnosti o kokainu**

Kokain je još uvijek najčešće korišten nedopušteni stimulans u Europi te i dalje postoje izazovi u liječenju ovisnosti o njemu. Godine 2012. 14 % korisnika koji su ušli u specijalizirani program liječenja ovisnosti o drogama u Europi navelo je kokain kao svoju primarnu supstancu. Danas **EMCDDA** predstavlja meta-analizu šest izvješća koja daju uvid u učinkovitost lijekova korištenih pri liječenju problema s kokainom, kao i njihovu prihvaćenost kod korisnika. Originalna izvješća Grupe Cochrane za droge i alkohol obuhvaćala su 92 studije (85 u SAD-u) te više od 7 000 sudionika. U njima je prikazano kako određeni lijekovi mogu smanjiti korisnikovu potrebu za drogom, no za ovisnost o kokainu ipak ne postoji jedinstveno farmakološko rješenje. Dok istraživanja u ovome području napreduju, psihosocijalne intervencije i dalje su ključna sastavnica u liječenju ovisnika o kokainu (vidi videozapis).

**Domaća proizvodnja biljnog kanabisa kao glavni izvor opskrbe: uvezena smola postaje jača**

Europa je već dugo jedno od najvećih svjetskih potrošačkih tržišta za kanabis, naročito smolu koja se uglavnom uvozi iz **Maroka**. Procjenjuje se da se u Europi svake godine konzumira oko 2 050 tona smole kanabisa („hašiš”) te biljnog kanabisa („marihuana”). U svom današnjem izvješću **EMCDDA** navodi da europskim potrošačkim tržištem kanabisa sada dominiraju biljni proizvodi, pri čemu se domaćom biljnom proizvodnjom opskrbljuje domaća potrošnja. Plantaže kanabisa sve se češće pronalaze diljem Europe.

Tijekom proteklog desetljeća broj zapljena biljnog kanabisa prerastao je broj koji se odnosi na smolu. Godine 2012. prijavljeno je otprilike 457 000 zapljena biljnog kanabisa u usporedbi s 258 000 zapljena smole. Godine 2012. zaplijenjeno je oko sedam milijuna biljki kanabisa, što je 2,5 puta veća količina u odnosu na onu prijavljenu prije pet godina. Inovacije u proizvodnji kanabisa posljednjih godina razlog su za zabrinutost (vidi videozapis) jer uzgajivači uzgajaju biljke s velikom količinom THC-a (aktivni sastojak kanabisa), ali malom količinom CBD-a (antipsihotik). Dok je jačina obaju oblika kanabisa porasla od 2006., relativno nagli porast u jačini smole dogodio se između 2011. i 2012. (vidi infografiku o kanabisu, EDR, Poglavlje 1).

**Liječenje ovisnosti putem interneta: omogućavanje novih načina rada s korisnicima droga**

Internet je sada prepoznat kao prihvatljivo sredstvo za pružanje edukacije o drogama i alkoholu, programa prevencije i liječenja ovisnosti u raznim sredinama. Danas **EMCDDA** prati razvoj u liječenju ovisnosti putem interneta (*Internet-based drug treatment* — IBDT), koje se proširilo u Europi tijekom posljednjih 10 godina uglavnom kada je riječ o uporabi kanabisa. U IBDT-u se koristi skupina ispitanih psihosocijalnih tehnika te ih se uključuje u novi mehanizam isporuke putem interneta. Iako su zaštita podataka i anonimnost važna pitanja koja valja uzeti u obzir, prednosti ovakve vrste dostave usluge mogu obuhvaćati: veću geografsku pokrivenost, pristup korisnicima do kojih specijalistički servisi za droge ne mogu doprijeti, te izravnija pomoć (bez čekanja). Kako se budu razvijali, programi IBDT-a mogu postati koristan dodatak tradicionalnim oblicima liječenja ovisnosti zahvaljujući novim načinima rada s korisnicima droga kojima je potrebna pomoć (vidi videozapis).

**Danas objavljena najveća studija o analizi otpadnih voda s obzirom na droge provedena u više gradova**

Danas su također objavljeni rezultati do sada najvećeg europskog projekta u području nove znanosti o analizi otpadnih voda. U sklopu tog projekta analizirane su otpadne vode u više od 40 gradova (u 21 državi) kako bi se istražile navike uzimanja droga kod njihovih stanovnika. Zaključci studije izneseni su u **EMCDDA**-inom POD-u koji je posvećen toj temi. Otpadna voda otprilike 8 milijuna ljudi analizirana je s obzirom na tragove pet nedopuštenih droga: amfetamina, kanabisa, kokaina, ecstasya i metamfetamina (priopćenje 5/2014.).

Rezultati daju dragocjenu sliku o protoku droga kroz gradove obuhvaćene analizom te otkrivaju znatne regionalne razlike u obrascima uporabe droga. Primjerice, tragovi kokaina bili su brojniji u zapadnim i nekim južnim gradovima te manje brojni u sjevernim i istočnim gradovima. Iako je relativno ravnomjerno raspoređena, uporaba amfetamina najviše je prisutna na sjeveru i sjeveroistoku Europe. Čini se da se uporaba metamfetamina, koja je općenito rijetka i tradicionalno koncentrirana u Središnjoj Europi, sada širi. Uvidom u tjedne obrasce uporabe droga utvrđeno je da u većini gradova razine kokaina i ecstasya naglo rastu vikendom, dok je uporaba metamfetamina i kanabisa ravnomjernije raspoređena tijekom tjedna.

**Predsjednik Upravnog odbora EMCDDA-e, João Goulão** rekao je: „Ove godine EMCDDA upozorava na niz novih izazova koje predstavljaju stimulansi i druge droge. Agencija osobito istražuje novu rastuću bazu dokaza za potrebe rješavanja problema povezanih s uporabom kokaina, metamfetamina i kanabisa. Zajednički element u tom smislu je važnost psihosocijalnih intervencija koje predstavljaju vrijedan dio naših terapeutskih alata za odgovor na suvremene probleme povezane s drogama.”